**OBČINA IZOLA – COMUNE DI ISOLA**

**Ž U P A N J A**

Na podlagi 56. člena Statuta Občine Izola (Uradne objave št. 15/99, 8/00 in 8/05)

R A Z G L A Š A M

**O D L O K**

**o tržnem redu**

Številka: 352-10-14/2005

Datum: 2.6.2006

**OBČINA IZOLA – COMUNE DI ISOLA**

**OBČINSKI SVET**

Na podlagi 29. člena Zakona o lokalni samoupravi (Ur. list RS, št. 100/05 – uradno prečiščeno besedilo in 21/06 – odločba US), 1. in 9. člena Zakona o trgovini (Ur. list RS, št. 17/2006 – čistopis), 2. odstavka 28. člena Pravilnika o minimalnih tehničnih pogojih in drugih pogojih, ki se nanašajo na prodajne objekte za opravljanje trgovinske dejavnosti in pogojih za prodajo blaga zunaj prodajaln (Ur. list RS 28/93, 34/93 in 57/93) ter 30. člena Statuta občine Izola (Uradne objave, št. 15/99, 8/2000 in 8/2005), je Občinski svet občine Izola na svoji 31. redni seji dne 18. 5. 2006, sprejel

**O D L O K**

**O TRŽNEM REDU**

1. UVODNE DOLOČBE

1. člen

(splošne določbe)

1. S tem odlokom se ureja prodaja blaga zunaj prodajaln, to je prodaja blaga na premičnih stojnicah, prodaja s prodajnimi avtomati, potujočimi prodajalnami v Občini Izola in na tržnici v Izoli ter se določa upravljavec tržnice Izola, njegove pravice in obveznosti, obratovalni čas, pogoji trgovanja na tržnici, nadzor nad prodajo ter način vzdrževanja reda in čistoče na tržnici.
2. Prodaja blaga zunaj prodajaln se opravlja v skladu s predpisi, ki urejajo prodajo blaga zunaj prodajaln in predpisi, ki urejajo zdravstveno ustreznost in varnost živil ter v skladu z določili tega odloka.
3. Prodaja blaga na premičnih stojnicah, s prodajnimi avtomati ali s potujočo prodajalno se na območju Občine Izola opravlja na javnih površinah, ki so v lasti in upravljanju Občine Izola (v nadaljevanju: občina).
4. Prodaja se lahko opravlja tudi na zasebnih površinah. V teh primerih je potrebno poleg soglasja lastnika zemljišča ali upravljavca zemljišča, za prodajo pridobiti tudi pisno soglasje občine.
5. V pisnem soglasju občina določi prostor in časovni termin prodaje blaga ter v primerih iz prvega odstavka tega člena tudi obveznost plačila takse ali najemnine. Soglasje se izda za občasno ali posamično prodajo, in sicer najdlje za obdobje enega leta.
6. Za prodajo blaga zunaj prodajaln se šteje tudi prodaja na prireditvah, vključno s sejmi, shodi in podobno. V teh primerih lahko organizator pridobi pisno soglasje za vse prodajalce.
7. Prodaja zunaj prodajaln lahko poteka samo na način, določen v soglasju, na lokaciji, na način in v rokih, ki so določeni v soglasju. Po koncu prodaje mora prodajalec odstraniti vso opremo, blago in odpadke ter povrniti očiščene površine v prejšnje stanje.
8. Pred pričetkom prodaje na premičnih stojnicah, s prodajnimi avtomati ali s potujočo prodajalno, mora prodajalec pravočasno pridobiti pisno soglasje občine.
9. V vlogi mora prodajalec navesti:

* podatke o prodajalcu,
* vrsto blaga, ki se bo prodajala,
* lokacijo, kjer se bo prodaja opravljala z naslovom, parcelno številko in podobno,
* način prodaje zunaj prodajaln, opis prodajnega mesta, fotografijo prodajnega mesta kot npr. stojnice, avtomata in prodajnega mesta,
* časovno obdobje prodaje (navedba dni in ur prodaje).

1. Vlogi je v teh primerih potrebno priložiti pisno soglasje lastnika ali upravljavca zemljišča.
2. Občina lahko odreče izdajo soglasja predvsem zaradi prostorske neprimernosti ali neustrezne namembnosti predlagane površine, če stranka nima poravnanih svojih zapadlih obveznosti do občine, če je predlagani način prodaje neustrezen ali prodajno mesto neprimerno ali je bila podana kršitev pogojev iz predhodno izdanih soglasij.

2. člen

(lokacija tržnice)

Tržnica po tem odloku je posebej organiziran in urejen poslovni prostor na dvignjenem platoju Trga Etbina Kristana v Izoli, kjer se na nepokriti in z oznakami omejeni površini ter na posebnih prodajnih mestih trguje z blagom.

3. člen

(upravljavec tržnice)

Upravljavec tržnice v Izoli je javno podjetje Komunala Izola d.o.o. - azienda pubblica Komunala Isola S.r.l., iz Izole, Industrijska cesta 8.

4. člen

(pravice in obveznosti upravljavca tržnice)

1. Upravljavec tržnice ima naslednje pravice in dolžnosti:
   * skrbeti, da je ureditev tržnice in poslovanje tržnice usklajeno z veljavnimi predpisi;
   * organizirano voditi poslovanje tržnice ter razporejati in oddajati v najem tržne površine prodajalcem;
   * skrbeti za urejenost tržnice in manipulativnih površin, skrbeti za uporabnost tržne opreme, za čistočo in odstranjevanje odpadkov;
   * čistiti prodajne površine in opremo, prazniti posode za odpadke in skrbeti za njihov reden odvoz;
   * v poletnem času tržnico izpirati z vodo, po potrebi tudi razkužiti;
   * sklepati pogodbe za prodajo na tržnici s prodajalci;
   * skrbeti za vzdrževanje in posodobitev tržne opreme;
   * voditi evidenco o sklenjenih pogodbah za prodajni prostor ter zbranih pristojbinah in najemninah;
   * letno poročati o poslovanju tržnice ter pripravljati letne plane tekočega in investicijskega vzdrževanja.

5. člen

(obratovalni čas tržnice)

1. Tržnica obratuje vse dni v tednu, in sicer:

* od 1. maja do 30. septembra od 06.00 do 13.00 ure,
* od 1. oktobra do 30. aprila od 07.00 do 13.00 ure.

1. Prodajalci na tržnici, ki imajo sklenjeno pogodbo o najemu tržne mize lahko poslujejo v času:

* od 1. maja do 30. septembra od 06.00 do 20.00 ure,
* od 1. oktobra do 30. aprila od 07.00 do 16.00 ure.

1. Upravljavec je dolžan obratovalni čas tržnice objaviti na vidnem mestu na tržnici.

6. člen

(dostava blaga na tržnico)

1. Dostava blaga na tržnico je dovoljena po začetku obratovanja, odvoz blaga pa takoj po koncu obratovalnega časa samo z osebnimi avtomobili in kombiniranimi vozili ustrezne nosilnosti.

(2) Dostava blaga je dovoljena samo iz označenih dostavnih prostorov.

7. člen

(odvoz blaga iz tržnice)

Po koncu obratovanja tržnice morajo prodajalci neprodano blago odstraniti, odvesti blago ter pospraviti prodajno mesto, stojnico in površino okoli stojnice in sicer:

* za kmete
  + od 1. maja do 30. septembra: od 13.00 do 14.00 ure
  + od 1. oktobra do 30. aprila: od 13.00 do 14.00 ure
* za prodajalce, ki imajo sklenjeno pogodbo o najemu tržne mize
  + od 1. maja do 30. septembra: od 20.00 do 20.30 ure
  + od 1. oktobra do 30. aprila: od 16.00 do 16.30 ure.

8. člen

(prodajna mesta)

1. Blago se lahko prodaja samo na prodajnih mestih. Blaga ni dovoljeno zlagati na tla, razen v primerih iz 5. in 6. odstavka tega člena.
2. Prodajno mesto mora biti označeno z imenom in priimkom ter naslovom prodajalca oziroma s firmo in sedežem prodajalca.
3. Prodajna mesta na tržnici so stalna in občasna. Upravljavec vodi načrt prodajnih mest v merilu 1: 100, iz katerega so razvidne točne dimenzije in lokacije posameznih prodajnih mest. Načrt prodajnih mest sprejme prodajalec s predhodnim soglasjem župana.
4. Stalna prodajna mesta so stojnice z nadstreškom in tržne mize.
5. Občasna prodajna mesta so dopolnilne prodajne mize in občasna prodaja s tal (novoletne jelke, cvetje, sadike), ki se lahko opravi samo s soglasjem upravljavca.
6. Samo blago v večjih količinah, ki je shranjeno v ustrezni embalaži in ki ga ni mogoče prodajati s stojnic ali hraniti na njih, je lahko zloženo na paleti.
7. Prodaja blaga iz dostavnega vozila ni dovoljena.
8. Postavljanje reklam na prodajna mesta je prepovedano.

9. člen

(prodajalci na tržnici)

1. Na trgu smejo prodajati:

* kmetovalci, ki sami pridelujejo ali proizvajajo v okviru dopolnilne dejavnosti na kmetiji;
* nabiralci gozdnih sadežev, gojitelji cvetja in zdravilnih zelišč;
* kmetijske zadruge in drugi gospodarski subjekti, registrirani za kmetijsko proizvodnjo, vendar samo za prodajo lastnih kmetijskih pridelkov oziroma zadruge za prodajo pridelkov svojih članov,
* gospodarski subjekti, ki imajo v registriranem predmetu poslovanja tudi prodajo blaga, na tržnici,
* lastniki in drugi posestniki gozdov, ki lahko pod pogoji iz tega tržnega reda prodajajo novoletne jelke iz lastnega poseka.

1. Kmetovalci iz prve alineje prvega odstavka tega člena si morajo pred začetkom prodaje na tržnici pridobiti potrdilo občinske uprave o lastni proizvodnji.
2. Prodajalci lahko prodajajo sami, prodajajo lahko tudi njihovi ožji družinski člani. Prodajalci – gospodarski subjekti se morajo pred začetkom prodaje izkazati z ustreznimi dokumenti o zaposlitvi delavca, ki bo na tržnici neposredno vršil prodajo.
3. Prodajalci, ki na tržnici neposredno vršijo prodajo morajo biti zdravi in ne smejo imeti na nepokritih delih telesa bolezenskih ali drugih sprememb, ki vzbujajo odpor pri kupcih. Skrbeti morajo za osebno higieno in videz. Do kupcev se morajo vesti dostojno.
4. Prodajalci na tržnici, ki neposredno vršijo prodajo morajo biti stari najmanj 15 let.
5. Na tržnici je prekupčevanje prepovedano.

10. člen

(stalni in občasni prodajalci)

1. Prodajalci na tržnici so lahko stalni ali pa občasni. Za prodajo na tržnici so upravljavcu dolžni plačati pristojbino ali najemnino.
2. Stalni prodajalci so tisti prodajalci, ki na tržnici prodajajo neprekinjeno najmanj tri mesece v letu. Vsi ostali prodajalci so občasni prodajalci.
3. Upravljavec dodeli prodajno mesto stalnemu prodajalcu z najemno pogodbo, ki jo sklene za določen čas najdlje enega leta.
4. Upravljavec dodeli občasnemu prodajalcu prodajni prostor z ustno pogodbo, za katero se šteje, da je sklenjena, ko prodajalec plača pristojbino in mu je v posest izročen prodajni prostor. Prodajalec se s sklenitvijo ustne pogodbe zaveže, da bo ravnal po tržnem redu. Ustna pogodba se lahko sklene za dnevno ali tedensko uporabo prodajnega mesta. Prodajalec je dolžan potrdilo o plačani pristojbini hraniti do odhoda s prodajnega mesta oz. do konca obratovalnega časa tržnice.
5. Če občasni prodajalec brez predhodnega obvestila upravljavcu ne zasede prodajnega mesta do 8.00 ure, lahko upravljavec na to prodajno mesto razporedi drugega prodajalca za tisti dan. Plačana pristojbina se prodajalcu ne vrača.
6. Prodajalec ne sme najetega prodajnega mesta oddati drugemu prodajalcu v podnajem.
7. Prodajalec mora na svojem prodajnem mestu in v njegovi bližnji okolici skrbeti za red in čistočo.
8. Prodajalcu, ki ne spoštuje tržnega reda, lahko upravljavec tržnice odpove najemno pogodbo za prodajni prostor ter odredi odstranitev blaga iz tržnice na stroške prodajalca.

10a. člen

(dolžnosti prodajalcev na tržnici)

1. Prodajalci so dolžni spoštovani tržni red, ter ustna in pisna navodila upravljavca tržnice.
2. Prodajalci so dolžni vzdrževati red in čistočo na in ob svojih prodajnih mestih in sproti odnašati v ustrezne zabojnike za ločeno zbiranje odpadkov nepovratno prazno embalažo, papir, oporečne pridelke in proizvode ter druge odpadke. Kolikor prodajalci tega ne bodo opravljali, bo to storil upravljavec tržnice na njihove stroške.
3. Prodajalci so dolžni zaradi varstva živil pred onesnaževanjem prekrivati prodajne pulte s primernimi in čistimi PVC pregrinjali skladno z veljavnimi predpisi.
4. Prodajalci morajo skrbeti za osebno higieno in osebno urejenost. Ne smejo biti vinjeni, preglasni, se nedostojno vesti ali kršiti javni red in mir. V primeru kršitev se prodajalcu prepove prodaja.

11. člen

(blago, ki se prodaja na tržnici)

1. Na tržnici se trguje na drobno z naslednjim blagom:

* živila: žita, mlevski izdelki, vrtnine, sadje in izdelki iz sadja, mleko in mlečni izdelki, suhomesni izdelki, med in čebelarski izdelki, ostala živila rastlinskega in živalskega izvora, brezalkoholne pijače, zdravilna zelišča,
* neživilski izdelki: cvetje, semena, sadike vrtnin, sadja in okrasnih rastlin, izdelki domače obrti, turistični spominki, svečarski izdelki in galanterijsko blago.

1. Na tržnici je dovoljena prodaja s slovenskim in botaničnim imenom označenih svežih gob in svežih ali posušenih zelišč.
2. Prodaja gob je dovoljena samo pod pogojem, da prodajalec predhodno pridobi ustrezno potrdilo o neoporečnosti od pristojne institucije, ki ga mora imeti ves čas prodaje pri sebi. Užitne gobe morajo biti označene z domačim nazivom gobe.
3. Zdravilna zelišča morajo biti označena z domačim nazivom ali z botaničnim latinskim nazivom.
4. Prodajalci novoletnih jelk morajo imeti ves čas prodaje pri sebi dovoljenje za posek, blago pa označeno s predpisano oznako pristojnega zavoda za gozdove.
5. Na tržnici ni dovoljena prodaja industrijskih proizvodov in ni dovoljena prodaja blaga, ki izvira iz krajev, ki so uradno razglašeni za okužene.
6. Prodajalci sami odgovarjajo za ustreznost proizvodov.
7. Za prodajo cvetja, semen, sadik vrtnin, sadja in okrasnih rastlin morajo biti izpolnjeni tudi pogoji, določeni z veljavnimi predpisi s tega področja.
8. Trguje se v skladu s predpisi s področja trgovinske dejavnosti.
9. Na tržnici je dovoljeno prodajati le blago, ki izpolnjuje vse veljavne zakonsko določene pogoje za prodajo.
10. Za blago, ki ne ustreza veljavnim zakonskim pogojem, odgovarja prodajalec.

12. člen

(oblikovanje cene)

1. Cene se za blago, ki se prodaja na tržnici oblikujejo prosto. Prodajalci morajo na svojem prodajnem mestu vidno in jasno označiti cene posameznih artiklov.
2. Zvišanje cen med tržnim dnevom je prepovedano.

13. člen

(uporaba merskih enot)

1. Prodajalci so dolžni meriti in tehtati blago v enotah in merilih, ki so predpisana ali običajna za merjenje določenega blaga. Merila, ki so v uporabi morajo ustrezati zahtevam zakona o meroslovju.
2. Naprave za merjenje morajo biti postavljene tako, da imajo kupci vpogled v merjenje blaga. Za merjenje se smejo uporabiti samo po veljavnih predpisih potrjene merilne naprave.

14. člen

(skladiščenje blaga)

1. Skladiščenje blaga na tržnih površinah po končanem obratovalnem času tržnice ni dovoljeno. Prodajalci morajo neprodano blago odstraniti iz tržnih površin, v nasprotnem primeru, ga lahko odstrani upravljavec na stroške prodajalca.
2. Hitro pokvarljivo blago mora prodajalec odstraniti iz tržnice takoj, ko so vidni znaki kvarjenja, v nasprotnem primeru, ga lahko odstrani upravljavec na stroške prodajalca.

15. člen

(cenik storitev tržnice)

1. Cenik pristojbin in najemnin na tržnici potrdi Občinski svet Občine Izola na predlog upravljavca.
2. Odlok z obratovalnim časom tržnice in cenik morata biti pritrjena na vidnem mestu na tržnici. Objavita se tudi na spletni strani občine in upravljavca ter v Uradnih objavah Občine Izola.

16. člen

(obveznosti drugih uporabnikov tržničnih storitev)

Na tržnico ni dovoljeno voditi pse in druge domače živali.

17. člen

(knjiga pritožb)

Upravljavec je dolžan na tržnici namestiti knjigo pritožb. Pritožbe, ki jih vpišejo uporabniki tržničnih storitev je dolžan obravnavati upravljavec.

18. člen

(nadzor nad izvajanjem tržnega reda)

1. Nadzor nad upravljavcem tržnice opravlja pristojni organ občinske uprave za gospodarske javne službe.
2. Nadzor nad prodajo in kakovostjo blaga opravljajo pristojne inšpekcijske službe.
3. Delavci upravljavca in občinske uprave so dolžni sodelovati z delavci pristojnih inšpekcijskih služb in ostalih nadzornih organov ter jih o kršitvah in drugih nepravilnostih redno obveščati.
4. Nadzor nad izvajanjem odloka v delu, ki se nanaša na prepovedana dejanja, opredeljena kot prekršek, izvaja Občinski inšpektorat in redarstvo Občine Izola.

XI. KAZENSKE DOLOČBE

19. člen

(kaznovanje izvajalcev storitev na tržnici in uporabnikov tržničnih storitev)

1. Z globo 1.000 EUR se kaznuje za prekršek pravna oseba in samostojni podjetnik posameznik, če:

* če stori prekršek tako, da ravna v nasprotju s 1. in 2. odstavkom 5. člena,
* če stori prekršek tako, da ravna v nasprotju s 1. in 2. odstavkom 6. člena,
* če stori prekršek tako, da ravna v nasprotju z 1. in 2. alinejo 7. člena,
* če stori prekršek tako, da ravna v nasprotju s 1., 2., 7. in 8. odstavkom 8. člena,
* če stori prekršek tako, da ravna v nasprotju s 1., 4. in 7. odstavkom 10. člena,
* če stori prekršek tako, da ravna v nasprotju s 1. in 2. odstavkom 14. člena.
* prodajalec na tržnici, ki kot fizična oseba samovoljno zavzema prodajni prostor na tržnici, ali ovira delavce upravljavca pri delu ali skladišči blago na tržnici ali ne upošteva prepovedi pranja blaga na tržnici, kot določa 10a. in 11. člen tega odloka.

1. Z globo 400 EUR se kaznuje za prekrške iz prejšnjega odstavka tudi odgovorna oseba pravne osebe in posameznika, ki samostojno opravlja dejavnost.
2. ~~Z globo 400 EUR se kaznuje za prekršek uporabnik tržničnih storitev, če:~~

* ~~če stori prekršek tako, da ravna v nasprotju s 16. členom tega odloka.~~

19a. člen

(kaznovanje odgovorne osebe upravljavca)

Z globo 400 EUR se kaznuje odgovorna oseba upravljavca, če stori prekršek tako, da ravna v nasprotju s 1. in 2. odstavkom 15. člena in 17. člena tega odloka.

20. člen

(prehodno določilo)

(1) Upravljavec je dolžan v treh mesecih po uveljavitvi tega odloka že sklenjene najemne pogodbe uskladiti z odlokom.

21. člen

(končno določilo)

(1) Z dnem uveljavitve tega odloka preneha veljati Odlok o potrditvi tržnega reda (Uradne objave št. 24/91).

(2) Ta odlok se objavi v uradnih objavah in stopi v veljavo petnajsti dan od dneva objave.

Številka: 352-10-14/2005

Datum: 18.5.2006

Županja

Breda Pečan